Красимира Ненова
Търпение

chitanka.info

„Каза и тази притча: Някой си имаше в лозето си посадена смокиня; и дойде да търси плод на нея, но не намери…“

Лука 13:6–9

Посадихме фиданка в градината:

окопахме грижливо наоколо,

завързахме здраво към колеца,

та да издържа на вятъра.

Поливахме, плевихме, кастрихме —

направихме всичко по книга;

и така — за ябълки чакаме

вече от пет-шест години.

Тази пролет покри се със цвят —

розово облаче, уханна премяна.

Десетки цветчета завързаха плод,

после окапаха и покриха поляната…

Останаха горе само листа —

дребни отпърво, след туй по-големи.

Но от многото „ябълки“ — остана една —

първа отплата за мойто търпение…

Колко дълго ме чакаш, Исусе, и Ти? —

чакаш ме вече десетки години.

Дали ще намериш в мен плодовете добри,

или само джунгла от листи зелени?

15.01.1995

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.